# REZOLŪCIJA MSC.104(73)

**(pieņemta 2000. gada 5. decembrī)**

**STARPTAUTISKĀ DROŠĪBAS VADĪBAS (*ISM*) KODEKSA GROZĪJUMU PIEŅEMŠANA**

KUĢOŠANAS DROŠĪBAS KOMITEJA,

ATSAUCOTIES uz Konvencijas par Starptautisko Jūrniecības organizāciju 28. panta b) punktu par Komitejas funkcijām;

ATSAUCOTIES ARĪ uz rezolūciju A.741(18), ar kuru Asambleja savā astoņpadsmitajā sesijā pieņēma Starptautisko drošas kuģu ekspluatācijas un piesārņojuma novēršanas vadības kodeksu (Starptautisko drošības vadības (*ISM)* kodeksu);

ATSAUCOTIES ARĪ uz rezolūciju A.788(19), ar kuru Asambleja savā deviņpadsmitajā sesijā pieņēma Pamatnostādnes, kas administrācijām ir jāņem vērā, īstenojot Starptautisko drošības vadības (*ISM*) kodeksu (Pamatnostādnes);

ATZĪSTOT nepieciešamību iekļaut *ISM* kodeksā attiecīgos Pamatnostādņu noteikumus saistībā ar sertifikātu derīguma periodiem, pagaidu sertifikātiem un sertifikātu veidlapām;

ŅEMOT VĒRĀ 1974. gada Starptautiskās konvencijas par cilvēku dzīvības aizsardzību uz jūras (*SOLAS*) (turpmāk tekstā – “Konvencija”) VIII panta b) punktu un IX nodaļas 1.1. noteikumu attiecībā uz *ISM* kodeksa grozīšanas procedūru;

IZSKATĪJUSI savā septiņdesmit trešajā sesijā *ISM* kodeksa grozījumus, kas ierosināti un izplatīti saskaņā ar Konvencijas VIII panta b) punkta i) apakšpunktu,

1. PIEŅEM saskaņā ar Konvencijas VIII panta b) punkta iv) apakšpunktu *ISM* kodeksa grozījumus, kuru teksts ir iekļauts šīs rezolūcijas pielikumā;

2. NOSAKA saskaņā ar Konvencijas VIII panta b) punkta vi) apakšpunkta 2. daļas bb) punktu, ka minētie grozījumi tiks uzskatīti par pieņemtiem 2002. gada 1. janvārī, ja vien pirms šā datuma vairāk nekā viena trešdaļa Konvencijas līgumslēdzēju valdību vai tādas līgumslēdzējas valdības, kuru kopējā tirdzniecības flote veido ne mazāk kā 50 % no pasaules tirdzniecības flotes bruto tilpības, nav darījušas zināmus savus iebildumus pret grozījumiem;

3. AICINA līgumslēdzējas valdības ņemt vērā, ka saskaņā ar Konvencijas VIII panta b) punkta vii) apakšpunkta 2. daļu grozījumi stājas spēkā 2002. gada 1. jūlijā pēc to pieņemšanas saskaņā ar šīs rezolūcijas 2. punktu;

4. LŪDZ ģenerālsekretāram atbilstoši Konvencijas VIII panta b) punkta v) apakšpunktam nosūtīt visām Konvencijas līgumslēdzējām valdībām šīs rezolūcijas un tās pielikumā iekļauto grozījumu teksta apliecinātas kopijas;

5. LŪDZ ARĪ ģenerālsekretāram nosūtīt šīs rezolūcijas un tās pielikuma kopijas visiem tiem organizācijas dalībniekiem, kuri nav Konvencijas līgumslēdzējas valdības.

PIELIKUMS

# STARPTAUTISKĀ DROŠĪBAS VADĪBAS (*ISM*) KODEKSA GROZĪJUMI

1. Pirms virsraksta “1. VISPĀRĪGA INFORMĀCIJA” pievieno jaunu virsrakstu “A DAĻA. ĪSTENOŠANA”.

# 1. VISPĀRĪGA INFORMĀCIJA

**1.1. Definīcijas**

2. Starp virsrakstu “1.1. Definīcijas” un 1.1.1. punktu iekļauj šādu jaunu teikumu:

“Šā kodeksa A un B daļai piemērojamas šādas definīcijas.”

3. Pēc 1.1.3. punkta pievieno šādas jaunas definīcijas:

“1.1.4. *Drošības vadības sistēma* ir strukturēta un dokumentēta sistēma, kas ļauj sabiedrības personālam efektīvi īstenot sabiedrības drošības un vides aizsardzības politiku.

1.1.5. *Atbilstības dokuments* ir dokuments, kas izsniegts sabiedrībai, kura atbilst šā kodeksa prasībām.

1.1.6. *Drošības vadības sertifikāts* ir dokuments, kas izsniegts kuģim un kas nozīmē, ka sabiedrība un tās kuģa vadība darbojas saskaņā ar apstiprināto drošības vadības sistēmu.

1.1.7. *Objektīvi pierādījumi* ir kvantitatīva vai kvalitatīva informācija, uzskaites dati vai ziņojumi, kuri attiecas uz drošību vai drošības vadības sistēmas elementu esību un ieviešanu un kas balstīti uz novērojumiem, mērījumiem vai testiem, un ko var pārbaudīt.

1.1.8. *Novērojums* ir ziņojums par faktiem, ko sniedz drošības vadības audita laikā un pamato ar objektīviem pierādījumiem.

1.1.9. *Neatbilstība* ir novērota situācija, kurā objektīvi pierādījumi norāda uz to, ka nav izpildīta konkrēta prasība.

1.1.10. *Būtiska neatbilstība* ir precīzi noskaidrojama novirze, kas rada nopietnus draudus personāla vai kuģa drošībai vai nopietnu vides apdraudējumu un kuras dēļ jāveic tūlītēja koriģējoša darbība; tas ietver arī situācijas, kad šā kodeksa noteikums netiek efektīvi un sistemātiski īstenots.

1.1.11. *Gadadiena* ir katra gada diena un mēnesis, kas atbilst attiecīgā dokumenta vai sertifikāta derīguma termiņa beigu datumam.

1.1.12. “Konvencija” ir grozītā 1974. gada Starptautiskā konvencija par cilvēku dzīvības aizsardzību uz jūras.”

# 7. PLĀNU IZSTRĀDE DARBĪBĀM UZ KUĢA

4. Spēkā esošās 7. nodaļas tekstu aizstāj ar tekstu šādā redakcijā:

“Sabiedrībai jānosaka procedūras, kā sagatavot plānus un instrukcijas galvenajām darbībām uz kuģa, kas saistītas ar kuģa drošību un piesārņojuma novēršanu, tostarp vajadzības gadījumā jāizstrādā arī pārbaudes lapas. Dažādie attiecīgie pienākumi jānosaka un jāsadala kvalificētam personālam.”

# 13. SERTIFIKĀCIJA, APSTIPRINĀŠANA UN KONTROLE

5. Spēkā esošās 13. nodaļas tekstu aizstāj ar tekstu šādā redakcijā:

# “B DAĻA. SERTIFIKĀCIJA UN APSTIPRINĀŠANA

**13. SERTIFIKĀCIJA UN PERIODISKA APSTIPRINĀŠANA**

**13.1.** Kuģis ir jāpārvalda sabiedrībai, kurai attiecībā uz šo kuģi ir izsniegts atbilstības dokuments vai pagaidu atbilstības dokuments saskaņā ar 14.1. punktu.

**13.2.** Administrācijai, administrācijas atzītai organizācijai vai pēc administrācijas pieprasījuma citai Konvencijas līgumslēdzējai valdībai jāizsniedz atbilstības dokuments jebkurai sabiedrībai, kas atbilst šā kodeksa prasībām, administrācijas noteiktam laika posmam, kuram nevajadzētu pārsniegt piecus gadus. Šis dokuments jāpieņem kā pierādījums, ka sabiedrība spēj izpildīt šā kodeksa prasības.

**13.3.** Atbilstības dokuments ir derīgs tikai to tipu kuģiem, kas ir skaidri norādīti dokumentā. Šāda norāde atbilst tiem kuģu tipiem, uz ko attiecās sākotnējā apstiprināšana. Citus kuģu tipus var pievienot tikai pēc sabiedrības apstiprināšanas attiecībā uz spēju ievērot šā kodeksa prasības, kas attiecas uz šādiem kuģu tipiem. Šajā saistībā tie ir kuģu tipi, kas minēti Konvencijas IX nodaļas 1. noteikumā.

**13.4.** Atbilstības dokumenta derīgums katru gadu trīs mēnešus pirms vai pēc gadadienas jāapstiprina administrācijai, administrācijas atzītai organizācijai vai – pēc administrācijas pieprasījuma – citai līgumslēdzējai valdībai.

**13.5.** Administrācijai vai – pēc tās pieprasījuma – līgumslēdzējai valdībai, kas dokumentu ir izsniegusi, atbilstības dokuments ir jāanulē, ja nav pieprasīta 13.4. punktā noteiktā ikgadējā apstiprināšana vai ja ir pierādījumi par būtisku neatbilstību šim kodeksam.

**13.5.1.** Ja anulē atbilstības dokumentu, tad jāanulē arī visi ar to saistītie drošības vadības sertifikāti un/vai pagaidu drošības vadības sertifikāti.

**13.6.** Atbilstības dokumenta kopijai jāatrodas uz kuģa, lai kuģa kapteinis pēc pieprasījuma varētu to uzrādīt, kad administrācija vai organizācijas atzīta organizācija veic apstiprināšanu vai kad tiek veikta kontrole, kas minēta Konvencijas IX nodaļas 6.2. noteikumā. Dokumenta kopijai nav jābūt autentificētai vai oficiāli apstiprinātai.

**13.7.** Administrācijai, administrācijas atzītai organizācijai vai – pēc administrācijas pieprasījuma – citai līgumslēdzējai valdībai jāizsniedz drošības vadības sertifikāts kuģim uz laika posmu, kas nav ilgāks par pieciem gadiem. Drošības vadības sertifikāts jāizdod pēc tam, kad ir pārbaudīts, ka sabiedrība un tās kuģa vadība darbojas saskaņā ar apstiprināto drošības vadības sistēmu. Šis sertifikāts jāpieņem kā pierādījums, ka kuģis atbilst šā kodeksa prasībām.

**13.8.** Attiecībā uz drošības vadības sertifikāta derīgumu administrācijai, administrācijas atzītai organizācijai vai  – pēc administrācijas pieprasījuma – citai līgumslēdzējai valdībai jāveic vismaz viena starpposma apstiprināšana. Ja jāveic tikai viena starpposma apstiprināšana un drošības vadības sertifikāta derīgums ir pieci gadi, šai apstiprināšanai jānotiek laikā starp drošības vadības sertifikāta otro un trešo gadadienu.

**13.9.** Papildus 13.5.1. punktā izklāstītajām prasībām drošības vadības sertifikāts jāanulē administrācijai vai – pēc administrācijas pieprasījuma – līgumslēdzējai valdībai, kas to izsniegusi, ja netiek pieprasīta 13.8. punktā noteiktā starpposma apstiprināšana vai ja ir pierādījumi par būtisku neatbilstību šim kodeksam.

**13.10.** Neatkarīgi no 13.2. un 13.7. punktā izklāstītajām prasībām, ja atjaunošanas apstiprināšana ir pabeigta trīs mēnešu laikā pirms spēkā esošā atbilstības dokumenta vai drošības vadības sertifikāta derīguma termiņa beigām, jaunajam atbilstības dokumentam vai jaunajam drošības vadības sertifikātam jāstājas spēkā no atjaunošanas apstiprināšanas pabeigšanas dienas uz laiku, kas nav ilgāks par pieciem gadiem, sākot no esošā atbilstības dokumenta vai drošības vadības sertifikāta derīguma termiņa beigām.

**13.11.** Ja atjaunošanas apstiprināšana ir pabeigta vairāk nekā trīs mēnešus pirms esošā atbilstības dokumenta vai drošības vadības sertifikāta derīguma termiņa beigu dienas, jaunais atbilstības dokuments vai jaunais drošības vadības sertifikāts stājas spēkā no atjaunošanas apstiprināšanas pabeigšanas dienas uz laiku, kas nav ilgāks par pieciem gadiem, sākot no atjaunošanas apstiprināšanas pabeigšanas dienas.”

6. Pēc 13. nodaļas pievieno jaunu 14. nodaļu šādā redakcijā:

# “14. PAGAIDU SERTIFIKĀCIJA

**14.1.** Pagaidu atbilstības dokumentu var izdot, lai veicinātu šā kodeksa sākotnējo īstenošanu gadījumos, kad:

14.1.1. tā ir jaunizveidota sabiedrība vai

14.1.2. esošajā atbilstības dokumentā jāietver jauni kuģu tipi

pēc apstiprināšanas, ka sabiedrībai ir drošības vadības sistēma, kas atbilst šā kodeksa 1.2.3. punktā minētajiem mērķiem, ar nosacījumu, ka sabiedrība uzrāda plānus īstenot drošības vadības sistēmu, kas pilnībā atbilst šī kodeksa prasībām, pagaidu atbilstības dokumenta derīguma laikā. Šādu pagaidu atbilstības dokumentu administrācija, administrācijas atzīta organizācija vai – pēc administrācijas pieprasījuma – cita līgumslēdzēja valdība izsniedz laika posmam, kas nav ilgāks par 12 mēnešiem. Pagaidu atbilstības dokumenta kopijai jāatrodas uz kuģa, lai kuģa kapteinis pēc pieprasījuma varētu to uzrādīt, kad administrācija vai administrācijas atzīta organizācija veic apstiprināšanu vai kad tiek veikta kontrole, kas minēta Konvencijas IX nodaļas 6.2. noteikumā. Dokumenta kopijai nav jābūt autentificētai vai oficiāli apstiprinātai.

**14.2.** Pagaidu drošības vadības sertifikātu var izsniegt:

14.2.1. jauniem kuģiem, nododot tos ekspluatācijā;

14.2.2. sabiedrībai uzņemoties atbildību par sabiedrībai jauna kuģa darbību, vai

14.2.3. nomainot kuģa karogu.

Šādu pagaidu drošības vadības sertifikātu izsniedz uz laika periodu, kas nav ilgāks par 6 mēnešiem, administrācija, administrācijas atzīta organizācija vai – pēc administrācijas pieprasījuma – cita līgumslēdzēja valdība.

**14.3.** Administrācija vai – pēc administrācijas pieprasījuma – cita līgumslēdzēja valdība var īpašos gadījumos pagarināt pagaidu drošības vadības sertifikāta termiņu uz laika posmu, kas nav ilgāks par 6 mēnešiem, sākot no derīguma termiņa beigu dienas.

**14.4.** Pagaidu drošības vadības sertifikātu var izsniegt pēc tam, kad ir apstiprināts, ka:

14.4.1. atbilstības dokuments vai pagaidu atbilstības dokuments attiecas uz konkrēto kuģi;

14.4.2. drošības vadības sistēma, ko nodrošina sabiedrība konkrētajam kuģim, ietver galvenos šā kodeksa elementus, un tā ir novērtēta audita laikā, ko veic saistībā ar atbilstības dokumenta izsniegšanu, vai uzrādīta pagaidu atbilstības dokumentu izsniegšanai;

14.4.3. sabiedrība ir ieplānojusi veikt kuģa auditu trīs mēnešu laikā;

14.4.4. kapteinis un virsnieki pārzina drošības vadības sistēmu un ieplānotos pasākumus tās īstenošanai;

14.4.5. instrukcijas, kas atzītas par svarīgām, tiek sniegtas pirms došanās jūrā un

14.4.6. svarīga informācija par drošības vadības sistēmu ir sniegta kuģa personāla darba valodā vai kuģa personālam saprotamās valodās.”

7. Pēc 14. nodaļas pievieno jaunu 15. nodaļu šādā redakcijā:

# “15. APSTIPRINĀŠANA

Visas šajā kodeksā prasītās apstiprināšanas jāveic saskaņā ar administrācijai pieņemamu procedūru, ņemot vērā Organizācijas izstrādātās pamatnostādnes.”

8. Pēc 15. nodaļas pievieno jaunu 16. nodaļu šādā redakcijā:

# “16. SERTIFIKĀTU VEIDLAPAS

**16.1.** Atbilstības dokuments, drošības vadības sertifikāts, pagaidu atbilstības dokuments un pagaidu drošības vadības sertifikāts jāizstrādā atbilstoši šā kodeksa papildinājumā dotajiem paraugiem. Ja šajos dokumentos lietotā valoda nav ne angļu, ne franču valoda, tekstam jāpievieno tulkojums vienā no šīm valodām.

**16.2.** Papildus 13.3. punktā minētajām prasībām kuģu tipus, kas norādīti atbilstības dokumentā un pagaidu atbilstības dokumentā, var apstiprināt, lai atspoguļotu jebkurus ierobežojumus kuģu darbībās, kā aprakstīts drošības vadības sistēmā.”

9. Pievieno šādu papildinājumu:

“**PAPILDINĀJUMS**

**Atbilstības dokumenta, drošības vadības sertifikāta, pagaidu atbilstības dokumenta un pagaidu drošības vadības sertifikāta veidlapas**

**ATBILSTĪBAS DOKUMENTS**

*(Oficiālais zīmogs) (Valsts)*

Sertifikāts Nr.

Izsniegts saskaņā ar 1974. gada STARPTAUTISKĀS KONVENCIJAS PAR CILVĒKU DZĪVĪBAS AIZSARDZĪBU UZ JŪRAS noteikumiem, ņemot vērā tās grozījumus

Ar turpmāk minētās valsts valdības pilnvarojumu

(valsts nosaukums),

izsniegusi

(pilnvarotā persona vai organizācija)

Sabiedrības nosaukums un adrese:

(Skatīt *ISM* kodeksa 1.1.2. punktu)

AR ŠO APLIECINA, KA ir veikts sabiedrības drošības vadības sistēmas audits un tā atbilst Starptautiskā drošas kuģu ekspluatācijas un piesārņojuma novēršanas vadības kodeksa (*ISM* kodeksa) prasībām attiecībā uz turpmāk norādītajiem kuģu tipiem (lieko svītrot):

Pasažieru kuģis

Ātrgaitas pasažieru kuģis

Ātrgaitas kravas kuģis

Beramkravu kuģis

Naftas tankkuģis

Ķīmijas tankkuģis

Gāzes tankkuģis

Mobila atkrastes urbšanas iekārta

Cits kravas kuģis

Šis atbilstības dokuments ir derīgs līdz ................ ar nosacījumu, ka tiek veikta periodiska apstiprināšana. Izsniegšanas vieta

(Dokumenta izsniegšanas vieta)

Izsniegšanas datums

(Tās attiecīgi pilnvarotās amatpersonas paraksts, kura izsniegusi šo dokumentu)

(Izsniedzējiestādes zīmogs vai spiedogs atkarībā no konkrētā gadījuma)

Sertifikāts Nr.

# IKGADĒJĀS APSTIPRINĀŠANAS APLIECINĀJUMS

AR ŠO APLIECINA, ka periodiskajā apstiprināšanā, kas veikta saskaņā ar Konvencijas IX nodaļas 6.1. noteikumu un *ISM* kodeksa 13.4. punktu, ir konstatēts, ka drošības vadības sistēma atbilst *ISM* kodeksa prasībām.

|  |  |
| --- | --- |
| **1. IKGADĒJĀ APSTIPRINĀŠANA** | Paraksts (Pilnvarotās amatpersonas paraksts) |
|  | Vieta:  |
|  | Datums:  |
| **2. IKGADĒJĀ APSTIPRINĀŠANA** | Paraksts: (Pilnvarotās amatpersonas paraksts) |
|  | Vieta:  |
|  | Datums:  |
| **3. IKGADĒJĀ APSTIPRINĀŠANA** | Paraksts: (Pilnvarotās amatpersonas paraksts) |
|  | Vieta:  |
|  | Datums:  |
| **4. IKGADĒJĀ APSTIPRINĀŠANA** | Paraksts: (Pilnvarotās amatpersonas paraksts) |
|  | Vieta:  |
|  | Datums:  |

**DROŠĪBAS VADĪBAS SERTIFIKĀTS**

*(Oficiālais zīmogs) (Valsts)*

Sertifikāts Nr.

Izsniegts saskaņā ar 1974. gada STARPTAUTISKĀS KONVENCIJAS PAR CILVĒKU DZĪVĪBAS AIZSARDZĪBU UZ JŪRAS noteikumiem, ņemot vērā tās grozījumus

Ar turpmāk minētās valsts valdības pilnvarojumu

(valsts nosaukums),

izsniegusi

(pilnvarotā persona vai organizācija)

Kuģa vārds:

Identifikācijas numurs vai burti:

Pieraksta osta:

Kuģa tips[[1]](#footnote-1)\*:

Bruto tilpība:

*IMO* numurs:

Sabiedrības nosaukums un adrese:

(Skatīt *ISM* kodeksa 1.1.2. punktu)

AR ŠO APLIECINA, ka kuģa drošības vadības sistēmai veikts audits un ka tā atbilst Starptautiskā drošas kuģu ekspluatācijas un piesārņojuma novēršanas vadības kodeksa (*ISM* kodekss) prasībām pēc apstiprināšanas, ka sabiedrībai izsniegtais atbilstības dokuments ir piemērojams šim kuģa tipam.

Šis drošības vadības sertifikāts ir derīgs līdz .................. ar nosacījumu, ka tiek veikta periodiska apstiprināšana un atbilstības dokuments paliek spēkā.

Izsniegšanas vieta

(Dokumenta izsniegšanas vieta)

Izsniegšanas datums

(Tās attiecīgi pilnvarotās amatpersonas paraksts, kura izsniegusi šo sertifikātu)

(Izsniedzējiestādes zīmogs vai spiedogs atkarībā no konkrētā gadījuma)

Sertifikāts Nr.

**STARPPOSMA APSTIPRINĀŠANAS UN PAPILDU APSTIPRINĀŠANAS (JA VAJADZĪGS) APLIECINĀJUMS**

AR ŠO APLIECINA, ka periodiskā apstiprināšanā saskaņā ar Konvencijas IX nodaļas 6.1. noteikumu un *ISM* kodeksa 13.8. punktu ir konstatēts, ka drošības vadības sistēma atbilst *ISM* kodeksa prasībām.

|  |  |
| --- | --- |
| **STARPPOSMA APSTIPRINĀŠANA**(jāveic starp **otro** un **trešo** gadadienu) | Paraksts: (Pilnvarotās amatpersonas paraksts) |
| Vieta:  |
| Datums:  |

|  |  |
| --- | --- |
| **PAPILDU APSTIPRINĀŠANA[[2]](#footnote-2)\*** | Paraksts: (Pilnvarotās amatpersonas paraksts) |
|  | Vieta:  |
|  | Datums:  |
| **PAPILDU APSTIPRINĀŠANA\*** | Paraksts: (Pilnvarotās amatpersonas paraksts) |
|  | Vieta:  |
|  | Datums:  |
| **PAPILDU APSTIPRINĀŠANA\*** | Paraksts: (Pilnvarotās amatpersonas paraksts) |
|  | Vieta:  |
|  | Datums:  |

# PAGAIDU ATBILSTĪBAS DOKUMENTS

*(Oficiālais zīmogs) (Valsts)*

Sertifikāts Nr.

Izsniegts saskaņā ar 1974. gada STARPTAUTISKĀS KONVENCIJAS PAR CILVĒKU DZĪVĪBAS AIZSARDZĪBU UZ JŪRAS noteikumiem, ņemot vērā tās grozījumus

Ar turpmāk minētās valsts valdības pilnvarojumu

(valsts nosaukums),

izsniegusi

(pilnvarotā persona vai organizācija)

Sabiedrības nosaukums un adrese:

(Skatīt *ISM* kodeksa 1.1.2. punktu)

AR ŠO APLIECINA, KA sabiedrības drošības vadības sistēma ir atzīta par atbilstošu Starptautiskā drošas kuģu ekspluatācijas un piesārņojuma novēršanas vadības kodeksa (*ISM* kodeksa) 1.2.3. punkta mērķiem attiecībā uz turpmāk norādītajiem kuģu tipiem (lieko svītrot):

Pasažieru kuģis

Ātrgaitas pasažieru kuģis

Ātrgaitas kravas kuģis

Beramkravu kuģis

Naftas tankkuģis

Ķīmijas tankkuģis

Gāzes tankkuģis

Mobila atkrastes urbšanas iekārta

Cits kravas kuģis

Šis pagaidu atbilstības dokuments ir derīgs līdz

Izsniegšanas vieta

(Dokumenta izsniegšanas vieta)

Izsniegšanas datums

(Tās attiecīgi pilnvarotās amatpersonas paraksts, kura izsniegusi šo dokumentu)

(Izsniedzējiestādes zīmogs vai spiedogs atkarībā no konkrētā gadījuma)

**PAGAIDU DROŠĪBAS VADĪBAS SERTIFIKĀTS**

*(Oficiālais zīmogs) (Valsts)*

Sertifikāts Nr.

Izsniegts saskaņā ar 1974. gada STARPTAUTISKĀS KONVENCIJAS PAR CILVĒKU DZĪVĪBAS AIZSARDZĪBU UZ JŪRAS noteikumiem, ņemot vērā tās grozījumus

Ar turpmāk minētās valsts valdības pilnvarojumu

(valsts nosaukums),

izsniegusi

(pilnvarotā persona vai organizācija)

Kuģa vārds:

Identifikācijas numurs vai burti:

Pieraksta osta:

Kuģa tips[[3]](#footnote-3)\*:

Bruto tilpība:

*IMO* numurs:

Sabiedrības nosaukums un adrese:

(Skatīt *ISM* kodeksa 1.1.2. punktu)

AR ŠO APLIECINA, ka *ISM* kodeksa 14.4. punkta prasības ir izpildītas un ka sabiedrības atbilstības dokuments / pagaidu atbilstības dokuments[[4]](#footnote-4)\*\* attiecas uz šo kuģi.

Šis pagaidu drošības vadības sertifikāts ir derīgs līdz................................. ar nosacījumu, ka atbilstības dokuments / pagaidu atbilstības dokuments\*\* paliek spēkā.

Izsniegšanas vieta:

(Dokumenta izsniegšanas vieta)

Izsniegšanas datums

(Tās attiecīgi pilnvarotās amatpersonas paraksts, kura izsniegusi šo sertifikātu)

(Izsniedzējiestādes zīmogs vai spiedogs atkarībā no konkrētā gadījuma)

Sertifikāts Nr.

Šā pagaidu drošības vadības sertifikāta derīguma termiņš ir pagarināts līdz:

Pagarinājuma datums:

(Tās attiecīgi pilnvarotās amatpersonas paraksts, kura pagarinājusi termiņu)

(Izsniedzējiestādes zīmogs vai spiedogs atkarībā no konkrētā gadījuma)

1. \* Ierakstiet vienu no šiem kuģu tipiem: pasažieru kuģis, ātrgaitas pasažieru kuģis, ātrgaitas kravas kuģis, beramkravu kuģis, naftas tankkuģis, ķīmijas tankkuģis, gāzes tankkuģis, mobila atkrastes urbšanas iekārta, cita tipa kravas kuģis. [↑](#footnote-ref-1)
2. \* Ja ir piemērojama. Atsauce uz 3.2.3. punktu Pamatnostādnēs administrācijām par *ISM* kodeksa īstenošanu (rezolūcija A.788(19)). [↑](#footnote-ref-2)
3. \* Ierakstiet vienu no šiem kuģu tipiem: pasažieru kuģis, ātrgaitas pasažieru kuģis, ātrgaitas kravas kuģis, beramkravu kuģis, naftas tankkuģis, ķīmijas tankkuģis, gāzes tankkuģis, mobila atkrastes urbšanas iekārta, cita tipa kravas kuģis. [↑](#footnote-ref-3)
4. \*\* Lieko svītrot. [↑](#footnote-ref-4)